
Text rozhodnutia
Súd: Krajský súd Banská Bystrica Spisová značka: 23S/61/2013 Identifikačné číslo súdneho spisu: 6013200467 Dátum vydania rozhodnutia: 18. 09. 2013 Meno a priezvisko sudcu, VSÚ: JUDr. Milan Segeč ECLI: ECLI:SK:KSBB:2013:6013200467.3 ROZSUDOK V MENE SLOVENSKEJ REPUBLIKY Krajský súd v Banskej Bystrici v senáte zloženom z predsedu senátu JUDr. Milana Segeča a členov JUDr. Jána Škvarku a JUDr. Drahomíry Mikulajovej, v právnej veci žalobcu: N.. Y. P., bytom P. XX, XXX XX X. X., zast. advokátom JUDr. Bohumilom Novákom, AK Horná 27, Banská Bystrica, proti žalovanému: Obvodný úrad Banská Bystrica, odbor výstavby a bytovej politiky, Nám. Ľ. Štúra č. 1, 974 05 Banská Bystrica, za účasti: 1.) N.. O. P., trvale bytom U. XX, XXX XX X. X., zast. N.. N. K., bytom Y. X, XXX XX X. X., 2.) H. G., trvale bytom U. XX, XXX XX X. X., 3.) I. G., trvale bytom U. XX, XXX XX X. X., 4.) Y. P., bytom B. L. X, XXX XX X. X., 5.) T. X. X., Oddelenie evidencie a správy majetku mesta, Československej armády 26, 974 01 Banská Bystrica, o preskúmanie zákonnosti rozhodnutia žalovaného č. OBÚ OVBP 2013-159-2:K1 zo dňa 17.01.2013, takto r o z h o d o l : I./ Krajský súd rozhodnutie žalovaného č. OBÚ OVBP 2013-159-2: K1 zo dňa 17. januára 2013, ako aj rozhodnutie prvostupňového správneho orgánu Mesta Banská Bystrica č. RV 20906/2008-MA-II, ev. č. 39/2012 zo dňa 10. septembra 2012 z r u š u j e podľa §250j ods. 2 písm. a), e) O.s.p. a vec vracia na ďalšie konanie. II./ Žalovaný je povinný nahradiť žalobcovi trovy súdneho konania vo výške 314,37 Eur na účet právneho zástupcu JUDr. Bohumila Nováka v lehote troch dní od právoplatnosti tohto rozhodnutia. o d ô v o d n e n i e : Prvostupňový správny orgán - Mesto Banská Bystrica rozhodnutím zo dňa 10.09.2012 podľa § 88a ods. 4 Stavebného zákona a § 10 vyhlášky č. 453/2000 Z.z. dodatočne povolil stavebníkovi N.. O. P. (ďalší účastník 1./) stavbu: „Adaptácia podkrovia rodinného domu X. X. - U.“ v mestskej časti U. na U. S., na pozemku parc. č. KN C XX, v kat. území U., a to v rozsahu už prevedených stavebných prác. Vo výrokovej časti prvostupňový správny orgán podrobne popísal rozsah prevedených stavebných prác, ktoré predstavovali najmä stavebné úpravy v zadnej časti pôdorysu existujúceho prízemia rodinného domu na pozemku parc. číslo KN C č. XX v kat. území U., vybúranie dverného otvoru v nosnej stene, nadstavbu obytného podkrovia nad celou zadnou časťou rodinného domu na pozemku KN C č. XX v kat. území U. vo vlastníctve žalobcu, realizáciu novej sedlovej strechy, popis dopravného sprístupnenia, vykurovania objektu a pripojenia na inžinierske siete. V časti nadstavba obytného podkrovia správny orgán uviedol, že nadstavbou podkrovia došlo k odstráneniu pôvodnej strechy, vrátane krovu s pomúrnicami a k podmurovaniu pôvodných stien o cca 700 mm nad úroveň nového fošnového stropu plus 2,90. Svetlá výška v prízemí rodinného domu zostala zachovalá, svetlá výška podkrovia je 2900 mm, v dolnej časti zošikmenia 968 mm. Presvetlenia podkrovia je podľa rozhodnutia navrhnuté jednak strešnými oknami a jednak cez dva strešné vikiere, ktoré budú na obidvoch stranách sedlovej strechy. Jeden je orientovaný do dvora stavebníka, druhý je orientovaný do záhrady N.. P. (žalobcu). Vo výrokovej časti stavebný úrad zároveň stanovil aj podmienky pre uskutočnenie dokončenia stavby a opísal námietky N.. Y. P. (žalobcu) podané na stavebný úrad dňa 07.05.2009 v súvislosti s oznámením konania o dodatočnom povolení stavby. Taktiež vo výrokovej časti sa správny orgán vyslovil aj k žiadosti žalobcu o odročenie a určenie nového termínu ústneho pojednávania určeného na deň 02.09.2012 tak, že o žiadosti sa referent dozvedel hodinu pred ústnym pojednávaním - dňa 09.08.2012 a termín už nebolo možné zrušiť. V novom konaní (ktoré sa uskutočnilo po tom ako predchádzajúce rozhodnutie stavebného úradu zo dňa 21.09.2011 zrušil odvolací orgán zrušujúcim rozhodnutím zo dňa 02.04.2012) sa podľa výrokovej časti rozhodnutia zo dňa 10.10.2012 stavebný úrad vrátil k námietkam žalobcu zo dňa 07.05.2009, ktoré stavebný úrad opísal vo výrokovej časti, na ktoré aj reagoval v odôvodnení rozhodnutia (z 10.09.2012). Proti tomuto rozhodnutiu podal odvolanie žalobca, o ktorom rozhodol druhostupňový správny orgán - obvodný úrad Banská Bystrica, odbor výstavby a bytovej politiky (žalovaný) tak, že odvolanie zamietol a napadnuté rozhodnutie stavebného úradu, Mesta Banská Bystrica zo dňa 10.09.2012 potvrdil. K odvolacej námietke o neuvedení označenia obsahu a záverov predchádzajúceho zrušujúceho rozhodnutia krajského stavebného úradu vo veci zo dňa 02.04.2012 žalovaný uviedol, že nakoľko z tohto rozhodnutia boli žalobcom niektoré časti citované v odvolaní, tak by malo byť žalobcovi zrejmé o aké rozhodnutie ide, aký má obsah a záver. K neodročeniu ústneho pojednávania a miestneho šetrenia určeného na deň 09.08.2012 žalovaný uviedol, že pre vzniknutú časovú tieseň nebolo možné požiadavke žalobcu vyhovieť a zmenu termínu oznámiť aj ostatným účastníkom konania. Na tomto konaní nezistil správny orgán žiadne nové skutočnosti, ktoré by mali vplyv na ďalší priebeh konania, a ktoré by odôvodnili jeho prerušenie. Žalovaný ďalej v odôvodnení rozhodnutia vysvetľuje pojem „verejný záujem“ tým, že v danom prípade nebol právny dôvod na iné rozhodnutie, než na potvrdenie rozhodnutia prvostupňového správneho orgánu. Podľa žalovaného stavebný úrad v novom konaní posúdil realizovanú stavbu. Stavebnotechnické riešenie a vnútorná dispozícia si vyžiadala presvetlenie obytných miestností vytvorených v podkroví, pričom do pozemku žalobcu je orientovaný vikier s dvomi oknami, aj 3 strešné okná. Strešná konštrukcia sa od pôvodnej sedlovej strechy neodlišuje. Výška stavby a ani odstupová vzdialenosť od hranice pozemku sa nezmenila. Pozemok žalobcu je toho času voľný, je vedený ako záhrada a možnosť jeho využitia na stavbu rodinného domu bude predmetom posúdenia takéhoto zámeru na stavebnom úrade. Vzhľadom na rozlohu pozemku, na povolenie novej výstavby rodinného domu na tomto pozemku nevylučuje. Podľa žalovaného stavebný úrad mal v novom konaní preukázané, že realizáciou stavby neboli neprimerane ohrozené či obmedzené práva a právom chránené záujmy účastníkov, a preto rozhodol o stavbe. K námietke nesprávneho a zdĺhavého postupu konania od roku 2003 až do roku 2012 žalovaný uznal, že neoprávnená stavebná činnosť bola posudzovaná zdĺhavo, opakovane a ani uložením sankčných opatrení stavebný úrad nedosiahol zjednanie nápravy, nápravu nevynútil a nedodržiaval termíny pre konanie a rozhodnutie vo veci. Zodpovednosť za konanie stavebného úradu má primátor mesta, ktorý je povinný zabezpečiť prenesený výkon štátnej správy na úseku územného plánovania a stavebného poriadku odborne spôsobilým pracovníkom. Jedná sa pritom o pracovnoprávny vzťah, ktorý odvolací orgán nemôže ovplyvniť. V zákonom stanovenej lehote podal žalobca prostredníctvom svojho právneho zástupcu žalobu o preskúmanie rozhodnutí správnych orgánov prvého aj druhého stupňa, ktoré žiadal zrušiť a vec vrátiť na ďalšie konanie. V žalobe, ktorá obsahovala v prevažnej miere v podstate rovnaké námietky ako aj odvolanie proti prvostupňovému rozhodnutiu zo dňa 05.12.2012 žalobca namietal: 1. z dôvodov prvostupňového rozhodnutia nie je možné zistiť, či sa prvostupňový správny orgán zaoberal záväznými závermi odvolacieho orgánu (z predchádzajúceho zrušeujúceho rozhodnutia zo dňa 02.04.2012), 2. namietal nezákonnosť postupu prvostupňového správneho orgánu (stavebného úradu), že mu bola znemožnená účasť na miestnom zisťovaní dňa 09.08.2012 s tým, že znemožnením účasti nemohol namietať konkrétne skutočnosti, ktoré by mali podstatný vplyv na zmenu posúdenia veci. 3. Trval aj na námietke, že stavebný úrad, ako aj žalovaný sa nesprávali ako objektívny a nezávislý verejný orgán a svojim protiprávnym postupom úmyselne napomáhali protiprávnemu konaniu stavebníka N.. O. P.. V tejto súvislosti poukázal na to, že stavebný úrad už 15.10.2003 začal výkon štátneho stavebného dozoru vo veci stavby N.. P., ktorú vykonával bez akéhokoľvek povolenia, na čo sám upozornil stavebný úrad listom zo dňa 01.10.2003. Stavebný úrad vyzval stavebníka listom z 21.06.2005 o predloženie dokladov a podkladov preukazujúcich súlad s verejným záujmom v lehote do 30 dní. Stavebný úrad mal v prípade nepredloženia dokladov v stanovenej lehote začať konanie o nariadení odstránenia stavby. Medzi prvou a druhou výzvou stavebného úradu uplynulo 20 mesiacov a v priebehu tohto obdobia nedostal žalobca žiadne informácie o postupe stavebného úradu. Po uplynutí 36 mesiacov mu dňa 05.06.2008 bolo doručené oznámenie o začatí konania o dodatočnom povolení stavby a nariadenie ústneho pojednávania miestneho zisťovania na základe žiadosti stavebníka O. P. zo dňa 22.04.2008. Až po uplynutí ďalších 10 mesiacov na základe žiadosti s totožným dátumom 22.04.2008 stavebníka O. P. bolo zvolaná konanie o dodatočnom povolení už zrealizovanej stavby (16.04.2010) bez upovedomenia známych účastníkov konania. Z tohto je podľa žalobcu zrejmé, že stavebný úrad v rámci jeho kompetencií uložených zákonom nezamedzil ďalšiemu pokračovaniu protiprávnej stavby, ktorá do dnešného dňa nie je dokončená a je v štádiu rozpracovania. Žalovaný podľa žalobcu uznal rozhodnutím nezákonnosť postupu prvostupňového správneho orgánu, avšak z tejto nezákonnosti vyvodil zákonný stav s tým, že dodatočne povolil stavbu. 4. Namietal ďalej nedostatočné zistenia skutkového stavu, keď sám stavebný úrad priznal, že nemal všetky podklady pre vydanie rozhodnutia. 5. S poukazom na dôvody odvolania, kde žalobca namietal porušenia ustanovenia § 127 Občianskeho zákonníka a čl. 16 ods. 1 a čl. 20 Ústavy SR, nemôže byť podľa žalobcu v súlade so všeobecným záujmom, aby stavebník protiprávne vykonával stavbu napriek zákazu stavebného úradu, pričom protiprávny stav, ktorý vytvoril stavebník, prípadne stavebný úrad nemôže požívať právnu a ani súdnu ochranu. Žalovaný nereagoval na námietku žalobcu vo veci nezákonnosti postupu stavebného úradu pri vybavovaní žiadosti o dodatočné stavebné povolenie a taktiež ani na námietku, že stavebník mohol dosiahnuť zamýšľaný cieľ stavby s iným technickým riešením. Mal za to, že stavebník už od začiatku mohol riešiť veci bez toho, aby v neprimeranej miere bolo zasiahnuté do žalobcových základných ľudských práv. Stavebník zlikvidoval súkromie žalobcovi postavením okien do jeho dvora. Tento stav sa dal už riešiť v začiatkoch bez toho, aby došlo k neprimeranému zásahu do žalobcových práv. 6. Podľa žalobcu dôvody druhostupňového rozhodnutia sú ešte väčšmi zmätočné, ako dôvody prvostupňového rozhodnutia, keď žalovaný používa právne irelevantné skutkové argumenty bez akejkoľvek opory v zákone, čím chcel legalizovať protiprávny stav vydaním napadnutého rozhodnutia. Na pojednávaní zástupca žalobcu trval v celom rozsahu na podanej žalobe a dôvodoch v nej uvedených a žiadal, aby súd žalobe vyhovel. Uviedol, že správne orgány uznávajú len stavebný zákon a nerešpektujú občiansky zákonník. Namietal, že žalovaný sa nevysporiadal so všetkými námietkami, ktoré boli uvedené v odvolaní. Pokiaľ ide o riešenie vikieru, tak tento sa dal riešiť aj iným technickým riešením. Žalobca už 10 rokov dáva námietky voči tomu, aby nesmerovali okná z nadstavby na jeho pozemok. Na pozemku má v úmysle postaviť rodinný dom. Jedná sa o pozemok určený na zastavanie a je to aj súčasťou územného plánu. Povinnosťou správneho orgánu bolo odstrániť čiernu stavbu, ale na druhej stavbe sa správny orgán postavil do situácie, ako keby obhajoval túto stavbu. Žalovaný vo svojom písomnom vyjadrení, ako aj na pojednávaní zotrvával na dôvodoch rozhodnutí a žiadal žalobu ako neodôvodnenú zamietnuť. Uviedol, že pre stavebný úrad bol záväzný výrok predchádzajúceho zrušujúceho rozhodnutia odvolacieho orgánu (zo dňa 02.04.2012), t.j. vrátenie veci na nové prejednanie. Požiadavke žalobcu na presunutie termínu konania nemohol stavebný úrad vyhovieť, pretože konanie oznamoval všetkým účastníkom a dotknutým orgánom a žalobca svoju neúčasť ospravedlnil dňa 07.08.2012, čo bolo dva dni pred konaním. Pracovník stavebného úradu oznámenie žalobcu prevzal len tesne pred konaním a konanie sa preto uskutočnilo dňa 09.08.2012 tak ako bolo oznámené. Stavebný úrad uskutočnil preskúmanie stavby v novom konaní a nezistil žiadne nové skutočnosti, ktoré by mali vplyv na zmenu konania (o odstránení stavby) a prípadne iného rozhodnutia. Stavebný úrad v konaní nezistil rozpor s verejnými záujmami (riešenie stavebných úprav pre zobytnenie podkrovia tak, že do záhrady žalobcu stavebník orientoval vikier s dvomi oknami pre presvetlenie obytných miestností nie je v rozpore s ustanoveniami stavebného zákona a jeho vykonávacej vyhlášky č. 532/2002). Z.z. Žalovaný nemohol odstrániť v odvolacom konaní následky nezákonného postupu konania stavebného úradu pri riešení veci od roku 2003, pretože nie je nadriadeným orgánom stavebného úradu.. Na pojednávaní uviedol, že pokiaľ ide o územný plán, tak pozemok žalobcu je vedený v súčasnom období ako záhrada a v budúcnosti môže slúžiť ako stavebný pozemok, pričom vychádzali zo stavu, aký je teraz, keď na pozemku nie je vybudovaná žiadna stavba. Pokiaľ ide o postup prvostupňového správneho orgánu v súvislosti s konaním začatým v roku 2005 uznal, že zrejme sa malo postupovať v zmysle § 88 stavebného zákona a začať konanie o odstránení stavby. Spis ale do minulosti nepozná, a preto sa k tomu bližšie zástupca nevedel vyjadriť. Pribratí účastníci I. G. a H. G. na pojednávaní uviedli, že proti stavbe nemajú žiadne námietky. Stavebník N.. O. P. na pojednávaní uviedol, že pri stavbe vychádzali z toho, že pokiaľ ide o pozemok žalobcu, tak sa jedná o záhradu. Ďalej uviedol, že je rozdiel, či je na nadstavbe zabudovaný vikier alebo je tam strešné okno, a to predovšetkým pokiaľ ide o spôsob vetrenia. Zástupca stavebníka N.. N. K. na pojednávaní uviedol, že pokiaľ sa naprojektovali a postavili na nadstavbe vikiere, tak tieto sa nestavali s cieľom, aby sa mal cez ne niekto sledovať, ale postavili sa kvôli tomu, aby presvetlili miestnosť. Uznal však, že presvetlenie sa dá dosiahnuť aj strešným oknom. Zástupca Mesta Banská Bystrica vo svojom písomnom vyjadrení, ako aj vo vyjadrení na pojednávaní žiadal žalobu zamietnuť v celom rozsahu. Poukázal na to, že žalobca mal podľa § 32 správneho poriadku možnosť počas celého konania predkladať návrhy a vyjadrenia. Ďalej uviedol, že v prestavanej časti prízemia rodinného domu stavebníka aj naďalej ostalo okno orientované do záhrady žalobcu. Riešenie strešného vikiera smerom do záhrady žalobcu teda nenarušilo súkromie žalobcu. Mal za to, že postupom stavebného úradu neboli porušené práva a oprávnené záujmy žalobcu a správne orgány aj dostatočne zistili skutkový stav, vec správne posúdili a náležite odôvodnili. Pokiaľ ide o územný plán, tak tento sa mení a aj v minulosti sa menil každé 4 roky. Ďalej uviedol, že pokiaľ ide o pôvodnú stavbu, tak z kuchyne sú dve okná, ktoré sú nasmerované do záhrady žalobcu a to doteraz nikomu nevadilo. Zástupca žalobcu uviedol, že pokiaľ ide o okná z kuchyne, tak tieto sú na prízemí, a to sa dá riešiť výstavbou zelene, ale pokiaľ ide o okná na nadstavbe, tak tieto sú na poschodí a iný je pohľad z okien na poschodí a iný z prízemia. Krajský súd preskúmal žalobou napadnuté rozhodnutie a postup správnych orgánov podľa § 247 ods. 1 O.s.p. a po preskúmaní veci rozhodnutie žalovaného, ako aj rozhodnutie prvostupňového správneho orgánu podľa § 250j ods. 2 písm. a), e) O.s.p. zrušil a vec vrátil na ďalšie konanie. Vo veci bolo nesporne preukázané, že napadnuté rozhodnutie je výsledkom konania o dodatočnom povolení stavby podľa § 88a stavebného zákona, pričom medzi účastníkmi nebolo sporné, že predmetná stavba „Adaptácia podkrovia rodinného domu X. X. - U.“ na pozemku v kat. území U., parcelné č. KN-C XX bola postavená bez stavebného povolenia. Z obsahu správneho spisu, ako aj z vyjadrení žalobcu a žalovaného vyplynulo, že otec žalobcu Y. P. dňa 01.10.2003 podal na Stavebný úrad v Banskej Bystrici sťažnosť na stavebníka O. P., ktorý mal na svojom dome urobiť novú strechu presahujúcu až na susedné pozemky, pričom podľa sťažnosti na streche sú aj veľké okná, ktoré na pôvodnej streche neboli, a ktoré sú otočené smerom na jeho parcelu. Dňa 02.12.2003 na mieste samom bol spísaný zápis z výkonu štátneho stavebného dozoru stavebným úradom, v ktorom bol popísaný skutkový stav na stavbe tak, že na rodinnom dome O. P. bola prevedená nadstavba podkrovia, s nadmurovkami, s novým tvarom strechy, so strešnými oknami a s obojstranným strešným vikierom, pričom strecha zasahuje do pozemku sťažovateľa. Stavebníkovi bolo podľa zápisu s okamžitou platnosťou zakázané pokračovať v prácach na stavbe. Stavebný úrad v liste zo dňa 18.05.2005 označenom ako oznámenie o začatí konania o dodatočnom povolení stavby vyzval stavebníka N.. O. P. (stavebník), aby stavebnému úradu predložil v lehote 60 dní od doručenia výzvy doklady a podklady preukazujúce, že dodatočné povolenie stavby nie je v rozpore s verejným záujmom. V liste stavebný úrad uviedol aj to, že stavebníkovi bola zakázaná akákoľvek ďalšia stavebná činnosť a vo veci predchádzajúcej sťažnosti prebehlo priestupkové konanie, ktoré bolo ukončené vydaním rozhodnutia o vine, ktoré nadobudlo právoplatnosť dňa 30.09.2004 s uložením pokuty za spáchanie priestupku, ktorú stavebník uhradil v roku 2005. Rovnakú výzvu stavebný úrad zopakoval aj listom z 21.06.2005. Z obsahu spisu, najmä z vyjadrenia žalobcu vyplynulo, že stavebník nereagoval na výzvy stavebného úradu. V správnom spise sa v ďalšom slede nachádza žiadosť žalobcu v zastúpení N.. N. K. o dodatočné vydanie stavebného povolenia pre stavbu zo dňa 21.04.2008, doručené dňa 22.04.2008 spolu s prílohami. Následne stavebný úrad listom zo dňa 05.06.2008 zaslal účastníkom konania (aj žalobcovi) oznámenie o začatí konania o dodatočnom povolení stavby spojenom s kolaudačným rozhodnutím a nariadenie ústneho pojednávania na deň 25.06.2008. Žalobca podal listom doručeným stavebnému úradu 24.06.2008 námietky a nesúhlasil s dodatočným povolením stavby, pretože uskutočnená stavba závažným spôsobom zasahuje do jeho vlastníckeho práva. Toto porušenie podľa žalobcu spočíva v tom, že postavením vikiera, tak ako to uskutočnil stavebník je úplne zrušené súkromie na jeho pozemku. Pritom zdôraznil, že cieľ, ktorý sa snaží stavebník dosiahnuť, t.j. presvetlenie podkrovia môže dosiahnuť vikierom obráteným do pozemku stavebníka. Stavebný úrad zrejme, ako to aj uvádza vo svojom rozhodnutí pokračoval v konaní ďalším oznámením o začatí stavebného konania o dodatočnom povolení stavby a nariadenia ústneho pojednávania a miestneho zisťovania na deň 07.05.2009, ku ktorému konaniu zaslal žalobca opätovne svoje námietky, pričom vecné námietky boli v podstate zhodné s námietkami z roku 2008. Stavebný úrad následne (podľa obsahu spisu) vydal dňa 21.09.2011 rozhodnutie, ktorým dodatočne povolil stavbu „Adaptácia podkrovia rodinného domu X. X. - U.“ na pozemku v kat. území U., KN-C č. XX. Proti tomuto rozhodnutiu podal žalobca odvolanie o ktorom rozhodol krajský stavebný úrad rozhodnutím zo dňa 02.04.2012 tak, že rozhodnutie zrušil. Po tomto zrušujúcom rozhodnutí konal opätovne stavebný úrad a vydal rozhodnutie dňa 10.09.2012 (prvostupňové rozhodnutie), ktoré je predmetom preskúmania podľa žaloby. Podľa § 88a ods. 1 zákona č. 50/1976 Zb. o územnom plánovaní a stavebnom poriadku (Stavebný zákon), ak stavebný úrad zistí, že stavba bola postavená bez stavebného povolenia alebo v rozpore s ním, začne z vlastného podnetu konanie a vyzve vlastníka stavby, aby v určenej lehote predložil doklady o tom, že dodatočné povolenie nie je v rozpore s verejnými záujmami chránenými týmto zákonom, najmä s cieľmi a zámermi územného plánovania, a osobitnými predpismi. Ak bola stavba začatá bez právoplatného stavebného povolenia, ktoré už bolo vydané, stavebný úrad posúdi súlad stavby s verejnými záujmami na základe záväzných stanovísk podľa § 140b a podkladov predložených v stavebnom konaní. Podľa § 88a ods. 2 citovaného zákona, ak vlastník stavby požadované doklady nepredloží v určenej lehote alebo ak sa na ich podklade preukáže rozpor stavby s verejným záujmom, stavebný úrad nariadi odstránenie stavby. Podľa § 88a ods. 7 citovaného zákona, na konanie o dodatočnom povolení stavby sa primerane vzťahujú ustanovenia § 58 až 66. Podľa § 3 ods. 1, 2 a 4 zákona č. 71/1967 Zb. o správnom konaní v znení neskorších predpisov (Správny poriadok), (1) Správne orgány postupujú v konaní v súlade so zákonmi a inými právnymi predpismi. Sú povinné chrániť záujmy štátu a spoločnosti, práva a záujmy fyzických osôb a právnických osôb a dôsledne vyžadovať plnenie ich povinností. (2) Správne orgány sú povinné postupovať v konaní v úzkej súčinnosti s účastníkmi konania, zúčastnenými osobami a inými osobami, ktorých sa konanie týka a dať im vždy príležitosť, aby mohli svoje práva a záujmy účinne obhajovať, najmä sa vyjadriť k podkladu rozhodnutia, a uplatniť svoje návrhy. Účastníkom konania, zúčastneným osobám a iným osobám, ktorých sa konanie týka musia správne orgány poskytovať pomoc a poučenia, aby pre neznalosť právnych predpisov neutrpeli v konaní ujmu. (4) Správne orgány sú povinné svedomite a zodpovedne sa zaoberať každou vecou, ktorá je predmetom konania, vybaviť ju včas a bez zbytočných prieťahov a použiť najvhodnejšie prostriedky, ktoré vedú k správnemu vybaveniu veci. Ak to povaha veci pripúšťa, má sa správny orgán vždy pokúsiť o jej zmierne vybavenie. Správne orgány dbajú na to, aby konanie prebiehalo hospodárne a bez zbytočného zaťažovania účastníkov konania a iných osôb. Podľa § 21 ods. 1, 2 správneho poriadku, (1) Správny orgán nariadi ústne pojednávanie, ak to vyžaduje povaha veci, najmä ak sa tým prispeje k jej objasneniu, alebo ak to ustanovuje osobitný zákon. Ak sa má pri ústnom pojednávaní uskutočniť ohliadka, uskutočňuje sa ústne pojednávanie spravidla na mieste ohliadky. (2) Na ústne pojednávanie správny orgán prizve všetkých účastníkov konania a požiada ich, aby pri ústnom pojednávaní uplatnili svoje pripomienky a námety. Osobitné zákony ustanovia, v ktorých prípadoch sa na neskôr uplatnené pripomienky a námietky neprihliada; na túto skutočnosť musia byť účastníci konania výslovne upozornení. Podľa § 33 ods. 1, 2 správneho poriadku, (1) Účastník konania a zúčastnená osoba má právo navrhovať dôkazy a ich doplnenie a klásť svedkom a znalcom otázky pri ústnom pojednávaní a miestnej ohliadke. (2) Správny orgán je povinný dať účastníkom konania a zúčastneným osobám možnosť, aby sa pred vydaním rozhodnutia mohli vyjadriť k jeho podkladu i k spôsobu jeho zistenia, prípadne navrhnúť jeho doplnenie. Podľa § 32 ods. 1 a 2 správneho poriadku, (1) Správny orgán je povinný zistiť presne a úplne skutočný stav veci a za tým účelom si obstarať potrebné podklady pre rozhodnutie. Pritom nie je viazaný len návrhmi účastníkov konania. (2) Podkladom pre rozhodnutie sú najmä podania, návrhy a vyjadrenia účastníkov konania, dôkazy, čestné vyhlásenia, ako aj skutočnosti všeobecne známe alebo známe správnemu orgánu z jeho úradnej činnosti. Rozsah a spôsob zisťovania podkladov pre rozhodnutie určuje správny orgán. Podľa § 46 Správneho poriadku, rozhodnutie musí byť v súlade so zákonmi a ostatnými právnymi predpismi, musí ho vydať orgán na to príslušný, musí vychádzať zo spoľahlivo zisteného stavu veci a musí obsahovať predpísané náležitosti. Podľa čl. 16 ods. 1 Ústavy SR, nedotknuteľnosť osoby a jej súkromia je zaručená. Obmedzená môže byť len v prípadoch ustanovených zákonom. Podľa čl. 20 ods. 1 a ods.3 Ústavy SR, (1) Každý má právo vlastniť majetok. Vlastnícke právo všetkých vlastníkov má rovnaký zákonný obsah a ochranu. Majetok nadobudnutý v rozpore s právnym poriadkom ochranu nepožíva. Dedenie sa zaručuje. (3) Vlastníctvo zaväzuje. Nemožno ho zneužiť na ujmu práv iných alebo v rozpore so všeobecnými záujmami chránenými zákonom. Výkon vlastníckeho práva nesmie poškodzovať ľudské zdravie, prírodu, kultúrne pamiatky a životné prostredie nad mieru ustanovenú zákonom. V správnom súdnictve súdy preskúmavajú na základe žalôb alebo opravných prostriedkov zákonnosť rozhodnutia a postupu orgánov verejnej správy. Pre súd je rozhodujúci skutkový stav, ktorý bol v čase vydania napadnutého rozhodnutia, pričom súd prihliadne len na tie vady konania pred správnym orgánom, ktoré mohli mať vplyv na zákonnosť rozhodnutia. Súd pri preskúmavaní zákonnosti rozhodnutia správnych orgánov je viazaný dôvodmi uvedenými v žalobe. Ako to vyplýva z obsahu správneho spisu, ako aj žaloby, podstatnou vecnou námietkou bola námietka voči postaveniu strešného vikiera na nadstavbe obytného podkrovia s oknami orientovanými do záhrady na pozemku žalobcu. Táto námietka bola uplatnená prvýkrát už v sťažnosti žalobcu z 01.10.2003. Stavebný úrad námietke nevyhovel, hoci ako to uvádza v odôvodnení rozhodnutia pokúsil sa už na ústnom pojednávaní dňa 07.05.2009 presvedčiť stavebníka, aby akceptoval požiadavku žalobcu a problematický vikier zrušil. Stavebný úrad po vyjadrení sa zástupcu stavebníka, že tento sa vzhľadom na súčasné susedské vzťahy rozhodol požiadavku na zrušenie vikiera neakceptovať rozhodol o dodatočnom povolení celej predmetnej stavby aj s problematickým vikierom. Poukázal pritom v odôvodnení rozhodnutia, že dodatočné povolenie stavby nie je v rozpore s verejnými záujmami chránenými stavebným zákonom, najmä cieľmi a zámermi územného plánovania a osobitnými predpismi. Nestotožnil sa s tvrdením žalobcu, že stavba záväzným spôsobom zasahuje do jeho vlastníckeho práva, pretože stavba mu obmedzuje jeho právo na súkromie. Poukázal pritom na to, že pozemok žalobcu je využívaný len ako záhrada, pričom aj v pôvodnej stavbe boli z prízemia rodinného domu stavebníka situované okná do priestoru záhrady žalobcu. Pre prípad ak by chcel žalobca na pozemku postaviť rodinný dom, bude viazaný ustanovením § 6 vyhlášky č. 532/2002 Z.z. Z charakteristiky rozhodnutia o dodatočnom povolení stavby vyplýva, že ide o rozhodnutie, ktoré dodatočne legalizuje už postavenú stavbu a v konaní o vydanie dodatočného stavebného povolenia skúma stavebný úrad, či začatím stavby bez stavebného povolenia nedošlo k porušeniu práva na ekologické, hygienické a občianske práva a k zníženiu štandardu užívania susedných pozemkov. Stavebný úrad ako prvostupňový správny orgán a žalovaný ako druhostupňový orgán rozhodoval vo veci ako správny orgán, a preto je pre nich záväzná právna úprava vyplývajúca zo zákona o správnom konaní č. 71/1967 Zb. v platnom znení. K základným pravidlám správneho konania, mimo iné patrí aj povinnosť chrániť práva a záujmy občanov, viesť konanie tak, aby posilňovalo dôveru občanov v správnosť rozhodovania a aby prijaté rozhodnutia boli presvedčivé. S prihliadnutím k tomu krajský súd dospel k záveru, že s ohľadom na postup stavebníka, ktorý ako to vyplýva zo spisu porušoval stavebné predpisy a predpísaný postup pred začatím stavby (avšak aj po začatí), tak je potrebné chrániť vlastnícke právo žalobcu a právo na jeho súkromie pred neodôvodnenými a neúnosnými zásahmi. Nemožno akceptovať stanovisko žalovaného, že vlastnícky pozemok žalobcu je využívaný len ako záhrada a nie je na ňom postavený rodinný dom, a preto stavba závažným spôbosom nemôže zasahovať do jeho vlastníckeho práva.. Nemôže byť „v záujme spoločnosti“ vyvolávanie sporov medzi vlastníkmi vedľajších nehnuteľností, ktoré nepochybne v danej veci hrozia, a k následnému zaťažovaniu príslušných štátnych orgánov, ak náprava môže byť vykonaná už v priebehu tohto správneho konania. V tejto súvislosti súd opätovne poukazuje, že námietky žalobcu v tejto veci už trvali cca 10 rokov, pričom v prvom štádiu bola stavebníkovi uložená aj pokuta, avšak ďalšie konanie bolo už zo strany stavebného úradu pasívne, nakoľko tento orgán po dvoch výzvach žalobcovi na predloženie dokladov a podkladov preukazujúcich, že dodatočné povolenie stavby nie je v rozpore s verejným záujmom z 18.05.2005 a 21.06.2005, nepostupoval podľa § 88a ods. 2 Stavebného zákona, aj keď stavebník nepredložil požadované doklady. Stavebník ako to vyplýva zo spisu požiadal sám o dodatočné stavebné povolenie až dňa 22.04.2008. Po tomto úkone už stavebný úrad nemohol nariadiť odstránenie stavby, ale iba pokračovať v konaní o dodatočnom povolení stavby, pretože z podania je zrejmé, že vlastník stavby má záujem na jej právnom usporiadaní. Z odsekov 1 a 2 § 88a Stavebného zákona vyplýva však dôkazné bremeno spočívajúce na vlastníkovi stavby, aby preukázal, že ďalšia existencia nepovolenej stavby nie je v rozpore s verejnými záujmami. Vlastník stavby si sám na vlastné náklady musí zaobstarať všetky potrebné podklady pre rozhodnutie, t.j. stanoviská a vyjadrenia dotknutých štátnych orgánov, ako aj obce. Verejným záujmom sa v tejto súvislosti rozumejú záujmy chránené osobitnými zákonmi, všeobecnými záväznými vyhláškami, nariadeniami, záväznými časťami technických noriem. Správny orgán (stavebný úrad) musí posúdiť najmä súlad s platnou územnoplánovacou dokumentáciou z hľadiska súladu s funkčným využitím, určené záväzné limity a regulatívy, ktoré vykonáva obec. Rozsah dokladov však nie je taxatívne vymedzený. Stavebný úrad vychádza najmä z ustanovenia § 126 Stavebného zákona, ale musí vychádzať aj z iných osobitných záujmov, podľa toho, ktoré záujmy budú stavbou dotknuté. V danom prípade došlo k dotknutiu práva na súkromie a tým aj vlastníckeho práva žalobcu, a to najmä postavením vikiera s oknami do pozemku žalobcu. Právo na súkromie žalobca nemá len v súvislosti s prípadným vybudovaním rodinného domu na svojom pozemku, ale právo na súkromie má mať zachované aj v prípade využívania pozemku pre účely záhrady a oddychu. Takéto právo je zakotvené v Ústave SR v čl. 16 a čl. 20. K tejto veci súd ešte uvádza, že nemôžu byť potláčané práva jedného účastníka na úkor iného nad rozumnú mieru, pričom správny orgán má chrániť záujem verejný, ale aj záujem súkromný. V konkrétnom prípade súd vytýka správnym orgánom neposkytnutie dostatočnej ochrany k vyššie uvedeným právam žalobcu, keď stavebný úrad legalizoval neoprávnenú stavbu v celom rozsahu tak ako ju sám stavebník postavil bez súhlasu žalobcu - suseda, ako aj bez súhlasu stavebného úradu. Podľa názoru krajského súdu sa rozhodujúca vecná námietka žalobcu dala vyriešiť v konaní iným spôsobom presvetlenia než ho vykonal stavebník. V konaní bol zistený aj závažný procesný nedostatok, keď prvostupňový správny orgán síce na ústne pojednávanie vykonané dňa 09.08.2012 predvolal žalobcu, ktorý sa listom doručeným dňa 07.08.2012 ospravedlnil z neúčasti a žiadal určiť nový termín pojednávania, avšak správny orgán vykonal pojednávanie bez účasti žalobcu. Žalobcovi takto bolo odňaté právo uplatniť svoje námietky, návrhy, právo vyjadriť sa k dôkazom a podkladom rozhodnutia. V tomto prípade nemožno súhlasiť z kontextu odôvodnenia rozhodnutia vyplývajúceho záveru správnych orgánov, že postačuje námietka žalobcu podaná dňa 07.05.2009 k oznámenému konaniu o dodatočnom povolení predmetnej stavby, a to najmä vzhľadom na časový odstup medzi jednotlivými pojednávaniami, ako aj na to, že medzi tým došlo k zrušeniu prvého rozhodnutia stavebného úradu zo dňa 21.09.2011 rozhodnutím krajského stavebného úradu zo dňa 02.04.2012. Naviac na ústnom pojednávaní mohol stavebný úrad vec opätovne riešiť aj zmierčím spôsobom medzi stavebníkom a žalobcom ohľadne sporného vikiera. Vzhľadom na vyššie uvedené dôvody krajský súd rozhodnutie žalovaného ako aj rozhodnutie prvostupňového správneho orgánu zrušil podľa § 250j ods. 2 písm. a) a e) O.s.p. a vec vrátil na ďalšie konanie, pričom sa už podrobnejšie nezaoberal ďalšími námietkami žalobcu, ktoré nemali podstatný vplyv na zákonnosť rozhodnutí. O trovách konania rozhodol súd podľa § 250k ods. 1 O.s.p. tak, že priznal žalobcovi trovy konania, ktoré predstavujú zaplatený súdny poplatok 70,- Eur a trovy právneho zastúpenia vo výške spolu s DPH 244,37 Eur. Trovy právneho zastúpenia pozostávajú z troch úkonov v roku 2013 (príprava a prevzatie veci, spísanie žaloby, účasť na pojednávaní) po 60,07 Eur + 3x réžijný paušál 7,81 Eur, spolu trovy právneho zastúpenia bez DPH 203,64 Eur, z ktorej sumy 20% DPH predstavuje 40,73 Eur. Trovy právneho zastúpenia boli vyčíslené v zmysle vyhlášky 655/2004 Z.z. (§ 11 ods. 4, § 14 ods. 1). Rozhodnutie bolo prijaté senátom Krajského súdu v Banskej Bystrici jednomyseľne, t.j. pomerom hlasov 3:0. Rozhodnutie bolo prijaté senátom Krajského súdu v Banskej Bystrici jednomyseľne, t.j. pomerom hlasov 3:0. Poučenie: Proti tomuto rozsudku možno podať odvolanie v lehote 15 dní od jeho doručenia. Odvolanie sa podáva písomne v dvoch vyhotoveniach cestou krajského súdu na Najvyšší súd SR. Odvolanie je možné podať len z dôvodov uvedených v § 205 ods. 2 O.s.p. V odvolaní sa má popri všeobecných náležitostiach (§ 42 ods. 3 O.s.p.) uviesť proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

